b'\n_START_ARTICLE_\nLentolaivue 15\n_START_SECTION_\nPerustaminen\n_START_PARAGRAPH_\nIlmavoimien komentajan k\xc3\xa4skyll\xc3\xa4 muodostettiin Vaasaan 20. kes\xc3\xa4kuuta 1941 Ilmavoimien esikunnan alainen Erillinen Lentue X, jonka p\xc3\xa4\xc3\xa4llik\xc3\xb6ksi m\xc3\xa4\xc3\xa4r\xc3\xa4ttiin kapteeni Osmo Malinen. Se sai teht\xc3\xa4v\xc3\xa4kseen tiedustelulla p\xc3\xa4ivitt\xc3\xa4in Rauma-Tornio v\xc3\xa4lin Pohjanlahdella. Lentueen kalustona oli aluksi kaksi merivartiolaitokselta k\xc3\xa4ytt\xc3\xb6\xc3\xb6n saatua Junkers W 34 -konetta, joiden lis\xc3\xa4ksi lentue sai 27. kes\xc3\xa4kuuta Lentovarikolta Heinkel He 115 -kellukekoneen. Lentueen pohjalta muodostettiin 30. kes\xc3\xa4kuuta Lentolaivue 15, jonka komentajana jatkoi kapteeni Malinen. Laivueen muodosti alkuvaiheessa kaksi lentuetta: 1. lentue, p\xc3\xa4\xc3\xa4llikk\xc3\xb6n\xc3\xa4 luutnantti Erkki Jauri ja kalustonaan He 115 -kone sek\xc3\xa4 JU-lentue, p\xc3\xa4\xc3\xa4llikk\xc3\xb6n\xc3\xa4 kapteeni Kosti Lehmus ja kalustonaan Junkers-koneet.\n_START_SECTION_\nToiminta 1941\xe2\x80\x931942\n_START_PARAGRAPH_\nValvontalennot Pohjanlahdella lopetettiin hein\xc3\xa4kuun alussa, ja laivueen JU-lentue siirtyi 2. hein\xc3\xa4kuuta Paltamoon, teht\xc3\xa4v\xc3\xa4n\xc3\xa4\xc3\xa4n haavoittuneiden kuljetus ja kaukopartioiden kuljetus- ja huoltolennot rintamalinjan taakse III armeijakunnan ja 14. divisioonan lohkoilla. 1. lentue ja laivueen esikunta siirtyi 5. hein\xc3\xa4kuuta H\xc3\xb6yti\xc3\xa4isen Hirvirantaan. Karjalan armeijalle alistettu lentue aloitti tiedustelulennot sek\xc3\xa4 lentolehtisten levitt\xc3\xa4misen 10. hein\xc3\xa4kuuta alkaen Laatokan ja Maasel\xc3\xa4n alueilla. Lis\xc3\xa4\xc3\xa4 kalustoa lentue sai, kun viisi Blackburn Ripon -konetta saapui Lentovarikolta Tampereelta 8. hein\xc3\xa4kuuta alkaen. My\xc3\xb6hemmin lentue sai Lentovarikolta viel\xc3\xa4 kaksi H\xc3\xb8ver M.F. 11 -konetta, ensimm\xc3\xa4isen 15. elokuuta ja toisen 25. elokuuta. Lis\xc3\xa4ksi lentueen kalustovahvuuteen liitettiin kaksi sotasaaliiksi saatua Berijev MBR-2 -lentovenett\xc3\xa4, ensimm\xc3\xa4inen 17. hein\xc3\xa4kuuta ja toinen 11. elokuuta. Koneet olivat kuitenkin niin huonossa kunnossa, ett\xc3\xa4 niill\xc3\xa4 lennettiin yhteens\xc3\xa4 vain kolme sotalentoa._NEWLINE_1. elokuuta laivueeseen perustettiin 2. lentue, jonka p\xc3\xa4\xc3\xa4llik\xc3\xb6ksi tuli kapteeni Alpo Parviainen. Kalustonaan kolme Ripon-konetta, Repolaan tukeutunut lentue sai teht\xc3\xa4v\xc3\xa4kseen tiedustelun ja sissien huoltolennot 14. divisioonan alueella. Lentue siirrettiin 20. elokuuta v\xc3\xa4liaikaisesti Lentolaivue 10:een. Lentueen henkil\xc3\xb6kunta ja kalusto palautettiin takaisin LLv 15:lle lokakuun puoliv\xc3\xa4liss\xc3\xa4. Maajoukkojen hy\xc3\xb6kk\xc3\xa4yksen edetess\xc3\xa4 laivueen esikunta ja 1. lentue siirtyiv\xc3\xa4t l\xc3\xa4hemm\xc3\xa4ksi rintamalinjoja Sortavalaan, johon tukeutuen lentueen koneet suorittivat Laatokan alueen valvontaa ja tiedustelua sek\xc3\xa4 huoltolentoja. Marraskuun alussa, sis\xc3\xa4vesist\xc3\xb6jen j\xc3\xa4\xc3\xa4dytty\xc3\xa4, laivueen kellukekoneet varastoitiin talven ajaksi._NEWLINE_Paltamoon tukeutunut JU-lentue nimettiin 16. marraskuuta 3. lentueeksi, teht\xc3\xa4vien pysyess\xc3\xa4 samoina. 16. joulukuuta 1941 laivueen lentueet j\xc3\xa4rjesteltiin uudelleen siten, ett\xc3\xa4 Sortavalassa ollut 1. lentue jaettiin kahtia, jolloin muodostui edelleen 1. lentue ja uudelleenperustettava 2. lentue. Molemmilla lentueilla oli kalustonaan nelj\xc3\xa4 Ripon-konetta._NEWLINE_Vuoden 1942 alussa 3. lentue tukeutui edelleen Paltamoon, 1. ja 2. lentueen tukeutuessa Sortavalan Kasinh\xc3\xa4nt\xc3\xa4\xc3\xa4n. Talvikauden ja sotatoimien hiljentymisen takia ei toimintaa alkuvuonna juurikaan ollut. Laivueen ainut sotatoimitappio ajoittui t\xc3\xa4lle ajanjaksolle, kun tiedustelulennolla ollut 1. lentueen Ripon-kone tuhoutui tiedustelulennolta palatessa moottorivian takia. Hy\xc3\xb6kk\xc3\xa4ysvaiheen muuttuessa asemasodaksi, huolto- ja tiedusteluteht\xc3\xa4vi\xc3\xa4 varten v\xc3\xa4liaikaiseksi perustettu laivue lakkautettiin ilmavoimien komentajan 26. helmikuuta 1942 antamalla k\xc3\xa4skyll\xc3\xa4, lentojen jatkuessa kuitenkin viel\xc3\xa4 8. maaliskuuta asti. Laivue lensi toimintansa aikana 2\xc2\xa0087 lentotuntia, pudotti 3\xc2\xa0953\xc2\xa0000 lentolehtist\xc3\xa4 ja kuljetti sairaalahoitoon 1\xc2\xa0593 haavoittunutta._NEWLINE_Laivueen lakkauttamisen j\xc3\xa4lkeen varastoituna olleet H\xc3\xb8ver-koneet siirrettiin kunnostettavaksi Lentovarikolle Tampereelle. Lentokelpoinen kalusto siirrettiin muihin yksik\xc3\xb6ihin, Ripon-koneet Lentolaivue 12:lle, Junkers-koneet Lentolaivue 48:lle ja Heinkel-kone Lentolaivue 46:lle.'